পাকিস্তানকে হারাতে মরিয়া বৈভব! কবে এশিয়া কাপের মেগা ফাইনাল?

ওয়েব ডেস্ক: ফের একবার এশিয়া কাপ জয়ের হাতছানি ভারতের সামনে। দাদাদের পর এবার ভাইদের সামনে সুযোগ, সামনে পাকিস্তান। মরুদেশে বৃষ্টিবিঘ্নিত সেমিফাইনালে শ্রীলঙ্কাকে ৮ উইকেটে হারিয়ে অনূর্ধ্ব-১৯ এশিয়া কাপের (U19 Asia Cup 2025) ফাইনালের টিকিট কনফার্ম করল টিম ইন্ডিয়া (India U19 Cricket Team)। রবিবার চিরপ্রতিদ্বন্দ্বী পাকিস্তানের বিরুদ্ধে ‘মেন ইন ব্লু’ নামবে খেতাবি লড়াইয়ে।

শুক্রবার সকাল থেকে প্রবল বৃষ্টির কারণে এশিয়া কাপের এই সেমিফাইনাল ম্যাচ নিয়ে সংশয় তৈরি হলেও বেলা তিনটের পর টস হয়। বৃষ্টির কারণে ৫০ ওভারের বদলে ম্যাচটি ২০ ওভারের করা হয়। টসে জিতে শ্রীলঙ্কাকে ব্যাট করতে পাঠায় ভারত। কিন্তু ভারতীয় বোলারদের দাপটে শুরু থেকেই খেই হারায় শ্রীলঙ্কার ব্যাটিং লাইনআপ। মাত্র ২৮ রানের মধ্যেই পড়ে যায় ৩ উইকেট। শেষ পর্যন্ত ৮ উইকেটে ১৩৮ রানেই গুটিয়ে যায় শ্রীলঙ্কা।

আরও পড়ুন: ঢাকল টেস্টে চুনকামের লজ্জা! ODI-এর পর T20 সিরিজ জিতল ভারত

১৩৯ রানের লক্ষ্য তাড়া করতে নেমে শুরুটা ভালো হয়নি ভারতের। অধিনায়ক আয়ুষ মাত্রে (Ayush Mhatre) ৭ রান করে আউট হন, বৈভব সূর্যবংশী (Vaibhav Suryavanshi) ফেরেন ৯ রান করে। তবে এরপর ম্যাচের নিয়ন্ত্রণ নেন বিহান মালহোত্রা ও অ্যারন জর্জ। দু’জনের দৃঢ় জুটিতে অনায়াসেই লক্ষ্যে পৌঁছে যায় ভারত। বিহান মালহোত্রা ৬১ এবং অ্যারন জর্জ ৫৮ রান করেন। তাঁদের ব্যাটে ১২ বল বাকি থাকতেই সেমির লড়াইয়ে জিতে যায় ভারত।

এদিকে অনূর্ধ্ব-১৯ এশিয়া কাপের আরেক সেমিফাইনালে পাকিস্তানের কাছে বড় ব্যবধানে হারে বাংলাদেশ। প্রথমে ব্যাট করে ১২১ রানে গুটিয়ে যায় বাংলাদেশের অনূর্ধ্ব-১৯ দল। জবাবে পাকিস্তান ১৬.৩ ওভারে মাত্র ২ উইকেট হারিয়ে জয় ছিনিয়ে নেয়। রবিবার এশিয়া সেরার লড়াইয়ে ভারত-পাকিস্তান (India Vs Pakistan) দ্বৈরথের অপেক্ষায় ক্রিকেটপ্রেমীরা।